HANA วิ่ง 3% โบรกฯชูเป้า 84.75 บ. ชี้ขยายกำลังผลิต-บาทอ่อน หนุนกำไรครึ่งปีหลังเด่น
HANA บวก 3% โบรกฯแนะ “ซื้อ” ชูเป้า 84.75 บ. ชี้ขยายกำลังผลิตไตรมาส 4-เงินบาทอ่อนค่า หนุนกำไรครึ่งปีหลังโตเด่นกว่าครึ่งปีแรก อีกทั้งกำไรในช่วง 3 ปีข้างหน้า คาดจะเติบโตเฉลี่ยปีละ 20.30% 
10 ก.ย. 2564

ผู้สื่อข่าวรายงานว่าวันนี้ (10 ก.ย.2564) ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 15.38 น. อยู่ที่ระดับ 75.25 บาท เพิ่มขึ้น 2.50 บาท หรือ 3.44% โดยทำจุดสูงสุดที่ 76.00 บาท และทำจุดต่ำสุดที่ 72.50 บาท ด้วยมูลค่าการซื้อขาย 1.18 พันล้านบาท

บริษัทหลักทรัพย์ ทิสโก้ จำกัด ระบุในบทวิเคราะห์ (9 ก.ย.2564) โดยทางฝ่ายวิจัยมองว่าแม้การเพิ่มกำลังการผลิตจะมีความล่าช้าจากการระบาดของ COVID-19 แต่อุปสงค์ในทุกส่วนธุรกิจยังคงเพิ่มขึ้น, การขยายกำลังการผลิตจะเข้ามาในไตรมาส 4/2564 และเงินบาทที่อ่อนค่า คาดกำไรครึ่งปีหลังยังเติบโตและดีกว่าครึ่งปีแรก ขณะที่กำไรในช่วง 3 ปีข้างหน้า (ปี 2564 – 2566) คาดจะเติบโตเฉลี่ยปีละ 20.30%  แนะนำ “ซื้อ” ราคาเป้าหมาย 84.75 บาท
 